ΚΑΝΟΝΙΣΜΟΣ (ΕΚ) αριθ. 805/1999 ΤΗΣ ΕΠΙΤΡΟΠΗΣ

της 16ης Απριλίου 1999

για τον καθορισμό ορισμένων μέτρων εφαρμογής του κανονισμού (ΕΚ) αριθ. 718/1999 του Συμβουλίου σχετικά με την πολιτική μεταφορικής ικανότητας των κοινοτικών στόλων εσωτερικής ναυσιπλοΐας προκειμένου να προωθηθούν οι εσωτερικές πλωτές μεταφορές

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 718/1199 του Συμβουλίου, της 29ης Μαρτίου 1999, σχετικά με την πολιτική μεταφορικής ικανότητας των κοινοτικών στόλων εσωτερικής ναυσιπλοΐας προκειμένου να προωθηθούν οι εσωτερικές πλωτές μεταφορές(1), και ιδίως το άρθρο 9 παράγραφος 3,

Εκτιμώντας:

ότι, βάσει του άρθρου 7 του κανονισμού (ΕΚ) αριθ. 718/1999, η Επιτροπή ορίζει τους πρακτικούς τρόπους εφαρμογής της πολτικής μεταφορικής ικανότητας των κοινοτικών στόλων που έχει καθορισθεί από τον εν λόγω κανονισμό·

ότι κρίνεται σκόπιμο να διατηρηθούν τα ποσοστά ειδικών εισφορών, καθώς και οι ισοδύναμες χωρητικότητες βάσει των κανονισμών της Επιτροπής (ΕΟΚ) αριθ. 1102/89(2), όπως τροποποιήθηκε τελευταία από τον κανονισμό (ΕΚ) αριθ. 241/97(3), και (ΕΚ) αριθ. 241/97, διότι αποδείχθηκαν αποτελεσματικοί·

ότι κρίνεται σκόπιμο να τροποποιηθεί το ύψος των διαφόρων ποσοστών που αναφέρονται στο άρθρο 4 του κανονισμού (ΕΚ) αριθ. 718/1999, σύμφωνα με τους κανονισμούς της Επιτροπής (ΕΚ) αριθ. 2812/94(4) για τα δεξαμενόπλοια, (ΕΚ) αριθ. 2310/96(5) για τα ρυμουλκά και (ΕΚ) αριθ. 742/98(6) για τα πλοία μεταφοράς ξηρού φορτίου, για να ληφθεί υπόψη η οικονομική εξέλιξη στους διάφορους τομείς·

ότι, για να είναι δυνατόν να λειτουργήσει η δημοσιονομική αλληλεγγύη μεταξύ των ταμείων εσωτερικής ναυσιπλοΐας, κρίνεται σκόπιμο να προβαίνει η Επιτροπή, σε συνεργασία με τις αρχές των ταμείων αυτών, στις αρχές κάθε έτους, σε λογιστική καταγραφή των διαθέσιμων πόρων στα αποθεματικά και σε εξίσωση των λογαριασμών σε περίπτωση που αναληφθεί νέα δράση εξυγίανσης·

ότι τα μέτρα που προβλέπονται στον παρόντα κανονισμό αποτέλεσαν το αντικείμενο διαβουλεύσεων με ενδιαφερόμενα κράτη μέλη και τις αντιπροσωπευτικές οργανώσεις της εσωτερικής ναυσιπλοΐας σε κοινοτική κλίμακα,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο παρών κανονισμός καθορίζει το ποσοστό των ειδικών εισφορών που αναφέρεται στο άρθρο 7 του κανονισμού (ΕΚ) αριθ. 718/1999 και τις αντιστοιχίες του κανόνα "παλαιό έναντι νέου", καθώς και τους πρακτικούς τρόπους εφαρμογής της πολιτικής όσον αφορά τη μεταφορική ικανότητα των κοινοτικών στόλων.

ΕΙΔΙΚΕΣ ΕΙΣΦΟΡΕΣ

Άρθρο 2

1. Το ύψος των ειδικών εισφορών για τους διαφόρους τύπους και κατηγορίες πλοίων κυμαίνεται από 70 % έως 115 % των συντελεστών:

- Πλοία μεταφοράς ξηρού φορτίου:

- αυτοκινούμενα: 120 ευρώ/τόνο,

- φορτηγίδες: 60 ευρώ/τόνο,

- μαούνες: 43 ευρώ/τόνο.

- Δεξαμενόπλοια:

- αυτοκινούμενα: 216 ευρώ/τόνο,

- φορτηγίδες: 108 ευρώ/τόνο,

- μαούνες: 39 ευρώ/τόνο.

- Ρυμουλκά:

180 ευρώ/Kilowatt, με γραμμική αύξηση έως 240 ευρώ/Kilowatt για κινητήριο δύναμη ίση ή ανώτερη των 1000 kW.

2. - Για τα πλοία νεκρού φορτίου κάτω των 450 τόνων, οι μέγιστοι συντελεστές των ειδικών εισφορών που αναφέρονται στην παράγραφο 1 μειώνονται κατά 30 %.

- Για τα πλοία νεκρού φορτίου μεταξύ 650 και 450 τόνων, οι μέγιστοι συντελεστές των ειδικών εισφορών μειώνονται κατά 0,15 % ανά τόνο, όταν το νεκρό φορτίο του πλοίου είναι κατώτερο των 650 τόνων.

- Για τα πλοία νεκρού φορτίου μεταξύ 650 και 1650 τόνων, οι μέγιστοι συντελεστές των ειδικών εισφορών αυξάνονται με γραμμικό τρόπο από 100 σε 115 %, για δε πλοία νεκρού φορτίου άνω των 1650 τόνων οι μέγιστοι συντελεστές των ειδικών εισφορών παραμένουν σταθεροί στο 115 %.

3. Η μετατροπή των ειδικών εισφορών από ευρώ, που είναι εκφρασμένη, στο εθνικό νόμισμα του αντίστοιχου ταμείου πραγματοποιείται με τους συντελεστές μετατροπής μεταξύ ευρώ και των νομισμάτων των κρατών μελών που έχουν υιοθετήσει το ευρώ, οι οποίοι καθορίζονται στον κανονισμό (ΕΚ) αριθ. 2866/98 του Συμβουλίου(7).

ΙΣΟΔΥΝΑΜΗ ΧΩΡΗΤΙΚΟΤΗΤΑ

Άρθρο 3

1. Όταν ένας πλοιοκτήτης θέτει σε λειτουργία ένα από τα πλοία που αναφέρονται στο άρθρο 4 του κανονισμού (ΕΚ) αριθ. 718/1999 και προσφέρει προς διάλυση τη χωρητικότητα ποτάμιου υλικού τύπου, η ισοδύναμη χωρητικότητα που πρέπει να ληφθεί υπόψη, για καθεμία από τις δύο κατηγορίες πλοίων που αναφέρονται κατωτέρω, καθορίζεται συναρτήσει των ακόλουθων συντελεστών αξιοποίησης:

- Πλοία μεταφοράς ξηρού φορτίου:

- αυτοκινούμενα άνω των 650 τόνων: 1,00,

- φορτηγίδες άνω των 650 τόνων: 0,50,

- μαούνες άνω των 650 τόνων: 0,36.

- Δεξαμενόπλοια:

- αυτοκινούμενα άνω των 650 τόνων: 1,00,

- φορτηγίδες άνω των 650 τόνων: 0,50,

- μαούνες άνω των 650 τόνων: 0,18.

2. Για τα πλοία νεκρού φορτίου κάτω των 450 τόνων, οι συντελεστές στην παράγραφο 1 μειώνονται κατά 30 %. Για τα πλοία νεκρού φορτίου μεταξύ 650 και 450 τόνων, οι μέγιστοι συντελεστές των ειδικών εισφορών μειώνονται κατά 0,15 % ανά τόνο, όταν το νεκρό φορτίο του πλοίου είναι κατώτερο των 650 τόνων. Για τα πλοία νεκρού φορτίου μεταξύ 650 και 1650 τόνων, οι συντελεστές αυξάνονται με γραμμικό τρόπο από 100 σε 115 %.

ΑΝΤΙΣΤΟΙΧΙΕΣ ΤΟΥ ΚΑΝΟΝΑ "ΠΑΛΑΙΟ ΕΝΑΝΤΙ ΝΕΟΥ"

Άρθρο 4

Από τις 29 Απριλίου 1999, η θέση πλοίων σε λειτουργία υπόκειται στον όρο του άρθρου 4 παράγραφος 1 του κανονισμού (ΕΚ) αριθ. 718/1999:

1. Όταν πρόκειται για πλοία μεταφοράς ξηρού φορτίου, η αντιστοιχία ορίζεται σε 1:1 (λόγος μεταξύ παλαιάς και νέας χωρητικότητας).

2. Όταν πρόκειται για δεξαμενόπλοια, η αντιστοιχία ορίζεται σε 1,30:1.

3. Όταν πρόκειται για ρυμουλκά, η αντιστοιχία ορίζεται σε 0,75:1.

ΔΗΜΟΣΙΟΝΟΜΙΚΗ ΑΛΛΗΛΕΓΓΥΗ

Άρθρο 5

1. Προκειμένου να υπολογίζονται οι διαθέσιμοι πόροι των αποθεματικών ταμείων ή προκειμένου να λειτουργεί η δημοσιονομική αλληλεγγύη που αναφέρεται στο άρθρο 3 παράγραφος 6 του κανονισμού (ΕΚ) αριθ. 718/1999 μεταξύ των λογαριασμών των διαφόρων ταμείων, κάθε ταμείο κοινοποιεί στην Επιτροπή στις αρχές κάθε έτους τα ακόλουθα στοιχεία:

- τα έσοδα του ταμείου κατά τη διάρκεια του προηγουμένου έτους, εφόσον τα έσοδα αυτά προορίζονται για την πληρωμή των πριμ διάλυσης ή για τα μέτρα που προβλέπονται στο άρθρο 8 του κανονισμού (ΕΚ) αριθ. 718/1999 (Rdn),

- τις δημοσιονομικές υποχρεώσεις του ταμείου, οι οποίες αναλήφθηκαν κατά τη διάρκεια του προηγουμένου έτους και αφορούν την πληρωμή των πριμ διάλυσης ή τα μέτρα που προβλέπονται στο άρθρο 8 του κανονισμού (ΕΚ) αριθ. 718/1999 (Pn),

- το πλεόνασμα του ταμείου την 1η Ιανουαρίου του προηγουμένου έτους, το οποίο προέρχεται από έσοδα που προορίζονται για την πληρωμή των πριμ διάλυσης ή τα μέτρα που προβλέπονται στο άρθρο 8 του κανονισμού (ΕΚ) αριθ. 718/1999 (Sn).

2. Σε συννενόηση με τις αρχές των ταμείων, η Επιτροπή καθορίζει, βάσει των ενδείξεων που αναφέρονται στην παράγραφο 1:

- το συνολικό ποσό των δημοσιονομικών υποχρεώσεων που έχουν αναλάβει τα ταμεία, κατά τη διάρκεια του προηγουμένου έτους, για την πληρωμή των πριμ διάλυσης ή για τα μέτρα που προβλέπονται στο άρθρο 8 του κανονισμού (ΕΚ) αριθ. 718/1999 (Pt),

- το συνολικό ποσό των εσόδων όλων των ταμείων κατά τη διάρκεια του προηγουμένου έτους (Rdt),

- το συνολικό πλεόνασμα όλων των ταμείων την 1η Ιανουαρίου του προηγουμένου έτους (St),

- τις αναπροσαρμοσμένες δημοσιονομικές υποχρεώσεις (Pnn κάθε ταμείου, οι οποίες υπολογίζονται με τον κάτωθι τύπο:

>ΑΝΑΦΟΡΑ ΣΕ ΓΡΑΦΙΚΟ>

- για κάθε ταμείο, τη διαφορά μεταξύ των ετήσιων δημοσιονομικών υποχρεώσεων (Pn) και των ετήσιων αναπροσαρμοσμένων δημοσιονομικών υποχρεώσεων (Pnn),

- τα ποσά που καταβάλλει κάθε ταμείο του οποίου οι ετήσιες δημοσιονομικές υποχρεώσεις είναι κατώτερες των ετήσιων αναπροσαρμοσμένων δημοσιονομικών υποχρεώσεων (>ΑΝΑΦΟΡΑ ΣΕ ΓΡΑΦΙΚΟ>) σε ένα ταμείο του οποίου οι ετήσιες δημοσιονομικές υποχρεώσεις είναι ανώτερες των ετήσιων αναπροσαρμοσμένων δημοσιονομικών υποχρεώσεων (>ΑΝΑΦΟΡΑ ΣΕ ΓΡΑΦΙΚΟ>).

3. Κάθε ενδιαφερόμενο ταμείο καταβάλλει, πριν την 1η Μαρτίου του τρέχοντος έτους, στα υπόλοιπα ταμεία τα ποσά που αναφέρονται στην έκτη περίπτωση της παραγράφου 2.

ΔΙΑΒΟΥΛΕΥΣΕΙΣ

Άρθρο 6

Η Επιτροπή συγκεντρώνει, για όλα τα θέματα που σχετίζονται με την πολιτική μεταφορικής ικανότητας των κοινοτικών στόλων και με τις τροποποιήσεις του παρόντος κανονισμού, τη γνώμη μιας ομάδας απαρτιζόμενης από εμπειρογνώμονες των επαγγελματικών οργανώσεων της εσωτερικής ναυσιπλοΐας, αντιπροσωπευτικών σε κοινοτική κλίμακα, και από εμπειρογνώμονες των ενδιαφερόμενων κρατών μελών. Η ομάδα αυτή ονομάζεται "ομάδα εμπειρογνωμόνων για την πολιτική που αφορά τη μεταφορική ικανότητα και την προώθηση των κοινοτικών στόλων".

ΤΕΛΙΚΕΣ ΔΙΑΤΑΞΕΙΣ

Άρθρο 7

Ο παρών κανονισμός αρχίζει να ισχύει στις 29 Απριλίου 1999.

Ο κανονισμός (ΕΟΚ) αριθ. 1102/89 καταργείται από την ημερομηνία έναρξης ισχύος του παρόντος κανονισμού.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 16 Απριλίου 1999.

Για την Επιτροπή

Neil KINNOCK

Μέλος της Επιτροπής

(1) ΕΕ L 90 της 2.4.1999, σ. 1.

(2) ΕΕ L 116 της 28.4.1989, σ. 30.

(3) ΕΕ L 40 της 11.2.1997, σ. 11.

(4) ΕΕ L 298 της 19.11.1994, σ. 22.

(5) ΕΕ L 313 της 3.12.1996, σ. 8.

(6) ΕΕ L 103 της 3.4.1998, σ. 3.

(7) ΕΕ L 359 της 31.12.1998, σ. 1.